《咏二疏》
宋代·章粲

人生白驹过，世态苍狗变。
纷纷慕跖蹻，寥寥志务卞。
赫赫王侯居，翕翕富贵恋。
翠盖拥游云，朱鞍曜惊电。
金张财力豪，许史名声炫。
滔滔利欲波，卓卓见所见。
长揖万乘君，玄发谢朝弁。
行人相叹咨，群公遥祖饯。
高风振朝野，流光照史传。
嗟嗟绅緌士，来者宜知劝。

作者简介：章粲，临江（今江西樟树西南）人。采弟。事见《江湖后集》卷一四。今录诗十三首。